מרטין הלברג

מרטין הלברג (בגרמנית: Martin Hellberg, מוכר גם בשם מרטין גוטפריד היינריך - Martin Gottfried Heinrich; 31 בינואר 1905 – 31 באוקטובר 1999) היה שחקן, במאי ותסריטאי גרמני.

ביוגרפיה

נולד בדרזדן לאב, זגג במקצועו, שכיהן ככומר.
בגיל 12 התירה לו אמו לבקר לראשונה בהצגת תיאטרון. בעקבות זאת החליט שגם הוא יעסוק בתחום בבגרותו.
למד בקונסרבטוריון של דרזדן. בין 1924 ל-1933 עבד בתיאטרון הממלכתי בדרזדן ("Staatlichen Schauspielhaus Dresden") אך פוטר עם עליית הנאצים לשלטון ב-1933 מפני שהיה נשוי ליהודייה. בתחילה ניסה לעבוד כעצמאי אולם בשלב מסוים אסרו עליו הנאצים להופיע על במת התיאטרון. ב-1935 שיחק לראשונה בקולנוע, בסרט "כרמן הבלונדינית" ("Die blonde Carmen"; די בלונדה כרמן).

אחרי תום מלחמת העולם השנייה פתח בקריירה ארוכה של כתיבה ומשחק בקולנוע הגרמני, שנמשכה עד אמצע שנות ה-80 של המאה ה-20. ב-1981 שיחק כפרופסור ריינהרדט בסרט מפיסטו.

בין השנים 1926–1935 היה נשוי ליהודייה בשם ברטה גורביץ, אך הם נפרדו כשגורביץ החליטה ב-1935 לעזוב את גרמניה ולעלות לארץ ישראל, עם בנם המשותף, יגאל תומרקין, לימים אמן ישראלי ידוע. בנו של תומרקין, הוא יון תומרקין, אף הוא שחקן ישראלי ידוע.

לאחר שנפרדו, נישא הלברג בשנית לרות בלדור, שחקנית קולנוע, שהופיע בכמה מסרטיו. הם נפרדו בסוף שנות ה-60 של המאה ה-20. מאז ועד פטירתו חי הלברג בבאד ברקה הסמוכה לוויימאר.

קישורים חיצוניים

במאי קולנוע גרמנים
שחקני קולנוע וטלוויזיה גרמנים
משפחת תומרקין
גרמנים שנולדו ב-1905
גרמנים שנפטרו ב-1999